ประกาศกระทรวงศึกษาธิการ เรื่อง กรอบมาตรฐานคุณวุฒิอาชีวศึกษาแห่งชาติ พ.ศ. 2554

ประกาศกระทรวงศึกษาธิการ

ประกาศกระทรวงศึกษาธิการ
เรื่อง
กรอบมาตรฐานคุณวุฒิอาชีวศึกษาแห่งชาติ
พ.ศ. ๒๕๕๔

ตามพระราชบัญญัติการศึกษาแห่งชาติ พ.ศ. ๒๕๔๒ และที่แก้ไขเพิ่มเติม
(ฉบับที่ ๒) พ.ศ. ๒๕๔๕ หมวด ๖ มาตรฐานและการประกันคุณภาพการศึกษา มาตรา ๔๗
กำหนดให้มีระบบการประกันคุณภาพการศึกษา เพื่อพัฒนาคุณภาพและมาตรฐานการศึกษาทุกระดับ
และพระราชบัญญัติการอาชีวศึกษา พ.ศ. ๒๕๕๑ มาตรา ๙
การจัดการอาชีวศึกษาและการฝึกอบรมวิชาชีพให้จัดตามหลักสูตรที่คณะกรรมการการอาชีวศึกษากำหนด
จึงเห็นสมควรให้จัดทำกรอบมาตรฐานคุณวุฒิอาชีวศึกษาแห่งชาติขึ้น เพื่อให้เป็นไปตามมาตรฐานการอาชีวศึกษา
และเพื่อเป็นการประกันคุณภาพของผู้เรียนในแต่ละระดับคุณวุฒิ ประเภทวิชาและสาขาวิชา
รวมทั้งเพื่อใช้เป็นหลักในการจัดทำมาตรฐานด้านต่าง ๆ
เพื่อให้การจัดการศึกษามุ่งสู่เป้าหมายเดียวกันในการผลิตผู้สำเร็จการศึกษาได้อย่างมีคุณภาพ

ฉะนั้น อาศัยอำนาจตามความในมาตรา ๘ และมาตรา ๑๖
แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖
รัฐมนตรีว่าการกระทรวงศึกษาธิการจึงออกประกาศไว้ดังนี้

๑.  ประกาศนี้เรียกว่า ประกาศกระทรวงศึกษาธิการ เรื่อง กรอบมาตรฐานคุณวุฒิอาชีวศึกษาแห่งชาติ พ.ศ.
๒๕๕๔

๒.  ให้ใช้ประกาศนี้
สำหรับการกำหนดเป้าหมายของการจัดการศึกษาเพื่อให้ผู้สำเร็จการศึกษามีคุณภาพตามกรอบคุณวุฒิการศึกษาวิชาชีพในทุกระดับคุณวุฒิ
ประเภทวิชาและสาขาวิชา และให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

๓.  วัตถุประสงค์
เพื่อเป็นกรอบมาตรฐานในการกำหนดกรอบคุณวุฒิการศึกษาวิชาชีพให้สถานศึกษาหรือสถาบันการอาชีวศึกษาใช้เป็นแนวทางในการพัฒนาหรือปรับปรุงหลักสูตร
การจัดการเรียนการสอนและการพัฒนาคุณภาพการจัดการศึกษา
ให้สามารถผลิตผู้สำเร็จการศึกษาที่มีคุณภาพ และเพื่อประโยชน์ต่อการรับรองมาตรฐานคุณวุฒิผู้สำเร็จการศึกษา

๔.  กรอบมาตรฐานคุณวุฒิอาชีวศึกษาแห่งชาติ
ประกอบด้วย
๔.๑ ระดับคุณวุฒิอาชีวศึกษา ได้แก่
(๑) ระดับประกาศนียบัตรวิชาชีพระยะสั้น
(๒) ระดับประกาศนียบัตรวิชาชีพ
(๓) ระดับประกาศนียบัตรวิชาชีพชั้นสูง
(๔) ระดับปริญญาตรีสายเทคโนโลยีหรือสายปฏิบัติการ
๔.๒ คุณภาพของผู้สำเร็จการศึกษาทุกระดับคุณวุฒิ
ประเภทวิชาและสาขาวิชา ต้องครอบคลุมอย่างน้อย ๓ ด้าน คือ
(๑) ด้านคุณลักษณะที่พึงประสงค์ ได้แก่ คุณธรรม จริยธรรม
จรรยาบรรณวิชาชีพ พฤติกรรมลักษณะนิสัยและทักษะทางปัญญา
(๒) ด้านสมรรถนะหลักและสมรรถนะทั่วไป ได้แก่
ความรู้และทักษะการสื่อสาร การใช้เทคโนโลยีสารสนเทศ
การพัฒนาการเรียนรู้และการปฏิบัติงาน การทำงานร่วมกับผู้อื่น
การใช้กระบวนการทางวิทยาศาสตร์ การประยุกต์ใช้ตัวเลข การจัดการและการพัฒนางาน
(๓) ด้านสมรรถนะวิชาชีพ ได้แก่
ความสามารถในการประยุกต์ใช้ความรู้และทักษะในสาขาวิชาชีพสู่การปฏิบัติจริง
รวมทั้งประยุกต์สู่อาชีพ
๔.๓ ชื่อคุณวุฒิการศึกษา
ให้เป็นไปตามกรอบคุณวุฒิการศึกษาวิชาชีพแต่ละระดับการเรียกชื่อปริญญาในสาขาวิชาและการใช้อักษรย่อสำหรับสาขาวิชานั้นให้ตราเป็นพระราชกฤษฎีกา
๔.๔ จำนวนหน่วยกิตตามโครงสร้างหลักสูตรและระยะเวลาในการศึกษา
ให้เป็นไปตามประกาศกระทรวงศึกษาธิการ เรื่อง กรอบมาตรฐานหลักสูตรแต่ละระดับ

๕.  ให้สำนักงานคณะกรรมการการอาชีวศึกษานำกรอบมาตรฐานคุณวุฒิอาชีวศึกษาแห่งชาติไปพัฒนากรอบคุณวุฒิการศึกษาวิชาชีพสาขาวิชาแต่ละระดับคุณวุฒิ
เพื่อสถานศึกษาหรือสถาบันการอาชีวศึกษาได้ใช้เป็นแนวทางในการพัฒนาหรือปรับปรุงรายละเอียดของหลักสูตรและจัดการเรียนการสอน
เพื่อให้คุณภาพของผู้สำเร็จการศึกษาในสาขาวิชาของระดับคุณวุฒิเดียวกันมีมาตรฐานที่เทียบเคียงกันได้

๖.  ให้สถานศึกษาหรือสถาบันการอาชีวศึกษาพัฒนาหรือปรับปรุงรายละเอียดของหลักสูตรตามประกาศกระทรวงศึกษาธิการ
ว่าด้วยกรอบคุณวุฒิการศึกษาวิชาชีพตามระดับคุณวุฒิของแต่ละสาขา และรายงานผลการดำเนินการของหลักสูตรตามที่คณะกรรมการการอาชีวศึกษากำหนด

๗.  ให้สถานศึกษาหรือสถาบันการอาชีวศึกษาจัดให้มีการประเมินเพื่อพัฒนาหลักสูตรอย่างต่อเนื่อง
อย่างน้อยทุก ๆ ๕ ปี

๘.  ให้สถานศึกษาหรือสถาบันการอาชีวศึกษาพัฒนาหลักสูตรให้สอดคล้องกับประกาศนี้
สำหรับหลักสูตรที่เปิดสอนอยู่แล้ว
ต้องปรับปรุงให้สอดคล้องกับประกาศนี้ภายในปีการศึกษา ๒๕๕๘

๙.  ในกรณีที่ไม่สามารถปฏิบัติตามหลักเกณฑ์ข้างต้นได้
หรือมีความจำเป็นต้องปฏิบัตินอกเหนือจากที่กำหนดไว้ในประกาศนี้
ให้อยู่ในดุลยพินิจของคณะกรรมการการอาชีวศึกษาที่จะพิจารณา และให้ถือคำวินิจฉัยของคณะกรรมการการอาชีวศึกษานั้นเป็นที่สุด

ประกาศ
ณ วันที่ ๑๔ ธันวาคม พ.ศ. ๒๕๕๔
วรวัจน์
 เอื้ออภิญญกุล
รัฐมนตรีว่าการกระทรวงศึกษาธิการ

ปริยานุช/ผู้จัดทำ
๑๔ มีนาคม ๒๕๕๕

ปณตภร/ผู้ตรวจ
๑๕ มีนาคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๔๘ ง/หน้า ๑๓/๑๒ มีนาคม ๒๕๕๕